ΓΡΑΠΤΗ ΕΡΩΤΗΣΗ E-2802/97 υποβολή: Nikitas Kaklamanis (UPE) προς την Επιτροπή (1 Σεπτεμβρίου 1997)

Θέμα: Χρηματοδότηση από την Ευρωπαϊκή Επιτροπή Έκθεσης για τις μειονότητες στην Ευρώπη

Η Οργάνωση «MINORITY RIGHTS GROUP» που εδρεύει στο Λονδίνο (379, BRIXTON ROAD, LONDON SW 97DE) χρηματοδοτήθηκε πέρυσι με 118.775 Ecu από τη γραμμή Προϋπολογισμού Β7-7040 («TRAINING AND INTERNSHIP FOR MINORITIES ON INTERNATIONAL STANDARDS RELATING TO MINORITIES»), για μια πρόταση που άρχισε να εφαρμόζεται τον Απρίλιο του 1996 και ολοκληρώνεται τον Σεπτέμβριο του 1997.

Πρόσφατα είδε το φως της δημοσιότητας μια Έκθεση της ίδιας Οργάνωσης με τον τίτλο «PROTECTION OF MINORITY RIGHTS IN EUROPE - POLICY RECOMMENDATIONS». Ανάμεσα στις πολλές ανακρίβειες της Έκθεσης αυτής υπάρχει και ένας χάρτης που παρουσιάζει το βόρειο τμήμα της Ελλάδας να κατοικείται δήθεν από «Σλαβομακεδόνες». Ο ισχυρισμός αυτός προσβάλλει βάναυσα την αλήθεια, ενώ μπορεί να χαρακτηρισθεί και εντελώς υποβολιμιαίος.

Θα ήθελα να πληροφορηθώ από την Επιτροπή αν έχει χρηματοδοτήσει την εν λόγω πρόταση, με ποιό πόσο, και πόσες ακόμη προτάσεις της παραπάνω Οργάνωσης έχουν τύχει της υποστήριξης της Ευρωπαϊκής Επιτροπής.

Απάντηση του κ. Van den Broek εξ ονόματος της Επιτροπής (14 Οκτωβρίου 1997)

Η χρηματοδότηση των ενεργειών που αφορούν τα δικαιώματα του ανθρώπου και τη δημοκρατία από τον κοινοτικό προϋπολογισμό αποτελεί το αντικείμενο σειράς ετήσιων εκθέσεων που διαβιβάζει η Επιτροπή στο Κοινοβούλιο και στο Συμβούλιο, ιδίως έκθεσης για την εφαρμογή της απόφασης του Συμβουλίου και των κρατών μελών που συνήλθαν στο πλαίσιο του Συμβουλίου τον Νοέμβριο του 1991 για τα θέματα των δικαιωμάτων του ανθρώπου στην πολιτική της συνεργασίας και της ανάπτυξης ((εγγρ. SEC (96) 378 )) και έκθεσης για την εφαρμογή ενεργειών προώθησης των δικαιωμάτων του ανθρώπου και του εκδημοκρατισμού, που καλύπτει το σύνολο των κονδυλίων του προϋπολογισμού που εγγράφονται στο κεφάλαιο Β7.70 «Ευρωπαϊκή πρωτοβουλία για τη δημοκρατία και την προστασία των δικαιωμάτων του ανθρώπου» ((εγγρ. COM (96) 672 τελικό )).

Η κοινοτική υποστήριξη σε τέτοιον τύπο δράσης εξαρτάται από προηγούμενη και προσεκτική εξέταση κάθε προγράμματος που έχει σκοπό να εξακριβώσει το κατά πόσον οι ενέργειες που πρόκειται να εφαρμοστούν συμπίπτουν με τις προτεραιότητες της Επιτροπής.

Οσον αφορά την οργάνωση «Minority rights group» (MRG) είναι πολύ γνωστή στους διεθνείς και περιφερειακούς οργανισμούς για την ποιότητα της δέσμευσής της στην προστασία των μειονοτήτων τα χρόνια αυτά. Η οργάνωση αυτή έλαβε την κοινοτική υποστήριξη από ορισμένα προγράμματα που αφορούν την προστασία των μειονοτήτων. Οσον αφορά την ετήσια έκθεση στην οποία αναφέρεται το Αξιότιμο Μέλος του Κοινοβουλίου, η Επιτροπή δεν την έχει στη διάθεσή της και δεν είναι, επομένως, σε θέση να εκφράσει τη γνώμη της. Μπορεί να έχει εκπονηθεί με ιδίους πόρους της μη κυβερνητικής οργάνωσης ή χάρη σε άλλους πόρους χρηματοδότησης.

Εξάλλου, το 1996 η Επιτροπή χορήγησε στην MRG, που έχει την έδρα της στο Λονδίνο, επιδότηση ύψους 95.000 ECU για την υλοποίηση, μέσα σε διετία, σειράς εργαστηρίων κατάρτισης για τους αντιπροσώπους μειονοτήτων κατά τις ομάδες εργασίας των Ηνωμένων Εθνών για τις μειονότητες. Το πρόγραμμα έχει ήδη αρχίσει.

Τα άλλα προγράμματα της MRG, Λονδίνου, που έχουν λάβει υποστήριξη από την Επιτροπή είναι τα ακόλουθα:

- 1994: 60.000 ECU για το πρόγραμμα με τίτλο « Communication and networking programme», που έχει στόχο την ενίσχυση της διάδοσης της πληροφόρησης για τα προβλήματα των μειονοτήτων στον κόσμο, κυρίως μέσω δημοσιεύσεων.

- 1993: 154.360 ECU για το πρόγραμμα με τίτλο «Πρόγραμμα της διακήρυξης των Ηνωμένων Εθνών για τα δικαιώματα των μειονοτήτων» που έχει στόχο να καλύψει τα έξοδα της συνδιάσκεψης του Καΐρου σχετικά με το θέμα των μειονοτήτων στον αραβικό κόσμο, ορισμένες έρευνες, δημοσιεύσεις πληροφοριών για την έννοια των δικαιωμάτων του ανθρώπου, τις αιτήσεις και τις δυνατότητες λήψης χρηματοδότησης υποστήριξης και σχετικά με το έργο στο πλαίσιο των Ηνωμένων Εθνών.

- 1993: 30.000 ECU για το πρόγραμμα με τίτλο «Minority rights group», που επίσης έχει σκοπό να ενισχύσει τη δραστηριότητα της ΜΚΟ στον τομέα των δημοσιεύσεων και της παιδείας για θέματα που αφορούν τις μειονότητες.

- 1992: 40.000 ECU για το πρόγραμμα «1992 Πρόγραμμα δραστηριοτήτων».

- 1990: 25.000 ECU για το πρόγραμμα «1990/1991 Πρόγραμμα δραστηριοτήτων».

Ενας άλλος κλάδος της ΜΚΟ, με έδρα του τη Φινλανδία, έχει επίσης λάβει, το 1995, χρηματοδότηση ύψους 18.000 ECU εκ μέρους της Επιτροπής για την υλοποίηση του προγράμματος με τίτλο «Μειονότητες και το δικαίωμά τους για πολιτική συμμετοχή». Το πρόγραμμα προέβλεπε την πραγματοποίηση διεθνούς σεμιναρίου για τις μειονότητες ώστε να αρχίσει η συζήτηση στο πλαίσιο των Ηνωμένων Εθνών και του φινλανδικού κοινοβουλίου και η χρηματοδότηση δημοσιεύσεων σχετικά με το σεμινάριο.